Document ID: 32013R0929

REGOLAMENT TA’ IMPLIMENTAZZJONI TAL-KUMMISSJONI (UE) Nru 929/2013
tas-26 ta’ Settembru 2013
li jemenda l-Anness VIII tar-Regolament tal-Kunsill (KE) Nru 73/2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (1), u b’mod partikolari it-tieni subparagrafu tal-Artikolu 40(1) u l-Artikolu 57a(7) tiegħu,
Billi:
(1)
Skont l-ewwel subparagrafu tal-Artikolu 40(1) tar-Regolament (KE) Nru 73/2009 il-valur totali tad-drittijiet għal pagament allokati kollha u tal-limiti massimi ffissati skont l-Artikoli 51(2) u 69(3) ta’ dan ir-Regolament, jew, għall-2009, skont l-Artikolu 64(2) tar-Regolament (KE) Nru 1782/2003 ma għandux jaqbeż il-limitu massimu nazzjonali rispettiv stabbilit fl-Anness VIII tar-Regolament (KE) Nru 73/2009.
(2)
Skont it-tieni subparagrafu tal-Artikolu 40(1) tar-Regolament (KE) Nru 73/2009, il-limiti nazzjonali għas-sena tat-talba 2013 kif imsemmi fl-Artikolu 40(1) tar-Regolament (KE) Nru 73/2009 għall-Greċja, Spanja, il-Lussemburgu, Malta u r-Renju Unit ġew adattati permezz tar-Regolament ta’ Implimentazzjoni tal-Kummissjoni (UE) Nru 287/2013 (2) wara n-notifiki ta’ dawn l-Istati Membri dwar l-intenzjoni tagħhom li għall-2014 jipprovdu appoġġ lil min ikabbar id-dwieli billi jallokaw drittijiet għal pagament skont l-Artikolu 103o tar-Regolament tal-Kunsill (KE) Nru 1234/2007 (3). Fost l-Istati Membri kkonċernati, il-Lussemburgu u Malta nnotifikaw l-intenzjoni tagħhom li jkomplu jittrasferixxu l-ammont sħiħ tal-baġit tagħhom għall-programmi ta’ appoġġ fis-settur tal-inbid kif stipulat fl-Anness Xb tar-Regolament (KE) Nru 1234/2007. Madankollu, il-fatt li l-ammont kien żdied kemm kemm għas-sena finanzjarja 2014 meta mqabbel ma’ dak li huwa disponibbli għas-sena finanzjarja 2013 għal dawn iż-żewġ Stati Membri ma tqiesx fl-adattament tal-limiti massimi nazzjonali għal pagamenti diretti għas-sena tat-talba 2013. Għalhekk il-limiti massimi nazzjonali rispettivi msemmija fl-Artikolu 40(1) tar-Regolament (KE) Nru 73/2009 għandhom jiġu adattati skont dan.
(3)
Skont l-Artikolu 103n tar-Regolament (KE) Nru 1234/2007, Spanja, il-Lussemburgu, Malta u r-Renju Unit innotifikaw lill-Kummissjoni dwar l-intenzjoni tagħhom li b’mod definittiv jittrasferrixxu parti minn jew l-ammont kollu disponibbli għall-programmi ta’ appoġġ imsemmija fl-Anness Xb tar-Regolament (KE) Nru 1234/2007 sabiex iżidu l-limiti massimi nazzjonali tagħhom għall-pagamenti diretti msemmija fl-Artikolu 40 tar-Regolament (KE) Nru 73/2009 għas-snin tat-talba 2014 ‘il quddiem. Għalhekk il-limiti massimi nazzjonali rispettivi msemmija fl-Artikolu 40(1) tar-Regolament (KE) Nru 73/2009 għandhom jiġu adattati skont dan.
(4)
Skont l-Artikolu 57a(9) tar-Regolament (KE) Nru 73/2009, il-Kroazja nnotifikat lill-Kummissjoni dwar iż-żona ta’ art li tnaddfet mill-mini u ġiet iddikjarata mill-bdiewa fl-applikazzjonijiet għall-għajnuna mressqa fir-rigward tas-sena tat-talba 2013 u li mill-ġdid reġgħet lura għall-użu ta’ attivitajiet agrikoli bejn l-1 ta’ Jannar 2005 u l-31 ta’ Diċembru 2012. Din in-notifika inkludiet ukoll it-tqassim ta’ art bejn ettari ta’ art bil-ħaxix u l-mergħat u l-ettari l-oħra eliġibbli, kif ukoll l-informazzjoni dwar il-pakketti baġitarji li jikkorrispondu għal kull kategorija ta’ art imnaddfa mill-mini: EUR 46 000 għall-art bil-ħaxix u l-mergħat u EUR 6 646 000 għall-ettari eliġibbli l-oħra. Abbażi tal-iskeda ta’ żidiet inkrementali msemmija fl-Artikolu 121 tar-Regolament (KE) Nru 73/2009, u skont l-Artikolu 57a(7) ta’ dak ir-Regolament, il-limiti massimi nazzjonali rispettivi kif imsemmi fl-Artikolu 40(1) tar-Regolament (KE) Nru 73/2009 għandhom għalhekk jiġu adattati skont dan.
(5)
L-Anness VIII tar-Regolament (KE) Nru 73/2009 għandu għalhekk jiġi emendat skont dan.
(6)
Il-miżuri stipulati f’dan ir-Regolament huma konformi mal-opinjoni tal-Kumitat ta’ Ġestjoni għall-Pagamenti Diretti,
ADOTTAT DAN IR-REGOLAMENT:
Artikolu 1
L-Anness VIII tar-Regolament (KE) Nru 73/2009 huwa emendat skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta’ Settembru 2013.

Labels: 18
5
6